SON'VARACHIM SUNGTTAM:
Khavop Romi Konknnichem...Ani Tich Barik Zalea Mhonn Bottam Dakovp?
 'GULAB' masikacho Janer 2014 ank. Pan 7. 'Aplech Bhaxecho Fondd Khonnttat! ' oxea mathallea khal Dilip Borkaran borovp kelam, ani lipivadacho fondd porot ugto kela!
 Dilip Borkar oxem boroun pixeank pimpoll dakounk sodta ani aple apnnakuch fottoyta mhonn thavem zata. Bhaxechea ani lipichea nanvan Konknnichem jem rajkaronn cholta, tachim pallam-mullam dhorma poros chodd zati-kastamni khol riglolim asat mhonn Borkarak khobor asun-ui to nennarponnachim dhongam korta. Devnagrich tambddi, ani Romi Konknni khotti mhonnpi Borkara sarke je Devnagorivadi Devnagrichoch hott' dhorun asat, tankanch lagun fattlim 27 vorsam hem Konknni bhaxechem ani lipinchem rajkaronn chalu urlam hantum il'lo-i dubav nam. Je meren Devnagorivadi aplea monant ubi keloli Romi Konknnichea dvesachi khomptti moddche nant, te meren hem rajkaronn chaluch urtolem ani bhaxechem luksonn-ui zait ravtolem. Borkaran Devnagri ani Romi Konknnichem kitlem-i ramayonn boroylem mhonn tem bond poddchem nam. Romi Konknnik Rajbhas Kaideant NIT mell'llearuch tem bond zatolem. Ani ti NIT melltoli zalear, Rajbhas Kaideant ek tor 'Romi'-cho ul'lekh yeunk zay, nam tor 'Devnagri' hem utor kaddun uddounk zay.
 Romi Konknnichea sonvsarant xemborantlea ekleak legit khobor aslear devak argam mhonnpachem, oxea 'BIMB' nanvachea Devnagri Konknni masikacho Dilip Borkar som'padok asa. Devnagri Konknni masikacho som'padok hea natean Borkarak Romi ani Devnagri Konknni modlo forok kitem to atam meren zannam zaunk zay aslo. Gõy Rajbhas Kaido pas zaunche poilim Hindu lokak Konknni mhollear Romi Konknni asli hem Borkar itle vegim koso visorlo? Ucharache, vyakoronnache ani her nodramni Romi Konknni hi Devnagri Konknni poros kitli veglli asa to ek khorem mhollear obheasacho vixoy asa. Dilip Borkara sarkea Konknni masikachea som'padokan ani borovpian hea vixoyacher voilea voir borounche poilim, tea vixoyacher obheas korchem ani to obheas uzvadda haddchem avhan mandun ghetlear Konknni somazak-ui faido zatolo aslo.
 Dilip Borkar ganvan Agxiecho. Agxi ganvant Romi Konknnichea AMCHO AVAZ satollea poros HERALD Inglez potrachio protio vo kopi chodd khoptat oxem tachem mhonn'nnem hem spoxtt somzum yeta. Punn heach Agxi ganvak dhorun Pilar meren Devnagri Konknnintlea SUNAPORANT disalleachio kitlio protio khoptat tem Borkar sangonam! Karonn samkem sompem. Agxi tem Pilar porian khobram-potranchea khuincheach manddacher 'SUNAPORANT' disallem vikrekuch haddinant! Mhonntoch, ekuch ek Devnagori Konknnintlea disalleachi poristhiti aplea ganvant kitem asa ti lipoun dovrun Borkar Romi Konknni satolleachi poristhiti challunk bhonvta tacho bhitorlo hetu hanga sangonastanam-i ugto zata!
 Vevharik nodrentlean Romi Konknni hi Devnagri Konknni poros kitli unch urta ti Dilip Borkarak bori khobor asa. Dekunuch to Romi Konknnichea nanvar Devnagricho-i konddo halounk sodta. Bes-bori Devnagori lipi vachunk zannam aslolo khuinchoch Romi vachpi apnnak Romi Konknnichem potr vo masik vachunk mellonam zalear, to kednanch ti apli bhuk Devnagri Konknni disalleantlean vo masikantlean bagouncho nam, nhoi man tie lipientlean Konknnicho asvad-ui gheuncho nam. Kiteak Devnagri Konknni taka apli oxi kednanch disunk nam. MA panvddear porian Konknni xikun pas zaloleank ti aplie bhaxechi lipi mhonn mandun gheunk kitlem kustar zata tantuntlean disun yeta. Devnagri Konknnintlean BA, MA xikpi legit 'BIMB' sodduch, sodancho SUNAPORANT vachinant ti Borkarak khobor asun-ui to ti paylie pondak kiteak dhampun dovrunk sodta kai?
 Dilip Borkarak bhorpur khobor asa. Kosli? Rajbhas andolona vellar zo lok zomatimni bhag gheunk urponjimni yetalo to Romi Konknnich Rajbhas Kaideant vetoli mhonn somzun ani mandun yetalo hi. Zorui ho lok bhaxe khatir ekttaim zatalo, torui tankam Konknni mhollear Romi Konknni hi sonkolpona asli. Punn xevttim Dilip Borkar ani komponin aplich tambddi mhonnpi ani mandpi Devnagri Konknni Rajbhas Kaideant ghali. Romi Konknnik Rajbhas Kaideant kainch nam! Sogllio sovloti Devnagri Konknnikuch.... Romi Konknnik kainch nam.... ! Tichea vantteak yetalem tem-ui apnnench khalem.... Apunn motte ani ghottmutt zale.... Ani atam, "Romi Konknni, tum itli barik ani oskot koxi zali? " oxem mhonnot Romi Konknnikuch guneanvanchim bottam dakoytat!
 Hem kitlem sarkem asa?
 (Photo courtesy: http://www. goanews. com/news_disp. php? newsid=4741&catid=235 / Saturday 04 January 2014 (today)